Huanukas
Huanukas (isp. Huánuco, keč. Wanuku) – miestas centrinėje Peru, Anduose, Centrinės Kordiljeros rytiniuose šlaituose, Hualjagos upės slėnyje; departamento administracinis centras. Yra oro uostas, plentai į Pukaljpą, Sero de Paską, Limą. Žemės ūkio regiono prekybinis centras (vaisiai, bulvės, pupelės, manijokai, kava, galvijai). Maisto (cukraus, romo) pramonė. Apylinkėse išgaunama nafta. Veikia Huanuko ir Hermilio Valdizán valstybiniai universitetai. Yra katedra, ginklų aikštė, akmeninis tiltas. Į vakarus nuo Huanuko yra vienas seniausių Peru statinių – Sukryžiuotų rankų šventykla Kotošo vietovėje.